CELEX: 32021D0086
Language: bg
Date: 2021-01-22 00:00:00
Title: Решение за изпълнение (ЕС) 2021/86 на Съвета от 22 януари 2021 година за предоставяне на разрешение на Република Литва да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

28.1.2021   
               
               
                  BG
               
               
                  Официален вестник на Европейския съюз
               
               
                  L 30/2
               
            
         РЕШЕНИЕ ЗА ИЗПЪЛНЕНИЕ (ЕС) 2021/86 НА СЪВЕТА
         от 22 януари 2021 година
         за предоставяне на разрешение на Република Литва да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287 от Директива 2006/112/ЕО Литва може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 29 000 EUR по обменния курс в деня на присъединяването на страната към Съюза. С Решение за изпълнение 2011/335/ЕС на Съвета (2) на Литва бе дадено разрешение до 31 декември 2020 г. да освободи от ДДС данъчно задължените лица, чийто годишен оборот не надвишава равностойността в национална валута на 45 000 EUR по обменния курс в деня на присъединяването на страната към Съюза.
                  
               
                     (2)
                  
                  
                     С писмо, заведено в Комисията на 18 юни 2020 г., Литва поиска разрешение да продължи да прилага специална мярка за дерогация от член 287 от Директива 2006/112/ЕО (наричана по-нататък „мярката за дерогация“) за периода от 1 януари 2021 г. до 31 декември 2024 г. и да увеличи прага за посоченото освобождаване на 55 000 EUR (наричан по-нататък „увеличения праг“). До 31 декември 2024 г. държавите членки трябва да приемат и да публикуват законовите, подзаконовите и административните разпоредби, необходими, за да се съобразят с член 1 от Директива (ЕС) 2020/285 на Съвета (3), с която се определят опростени правила за ДДС за малките предприятия и, наред с другото, се заличава член 287 от Директива 2006/112/ЕО, считано от 1 януари 2025 г.
                  
               
                     (3)
                  
                  
                     Въз основа на мярката за дерогация данъчно задължените лица, чийто годишен оборот не надвишава 55 000 EUR, ще бъдат освободени от някои или от всички свързани с ДДС задължения посочени в дял XI, глави 2—6 от Директива 2006/112/ЕО.
                  
               
                     (4)
                  
                  
                     По-високият праг при специалния режим за малките предприятия, предвиден в членове 281—294 от Директива 2006/112/ЕО, е мярка за опростяване, тъй като може значително да намали свързаните с ДДС задължения на малките предприятия. Поисканият увеличен праг е в съответствие с член 284 от Директива 2006/112/ЕО.
                  
               
                     (5)
                  
                  
                     В съответствие с член 395, параграф 2, втора алинея от Директива 2006/112/ЕО с писма от 10 август 2020 г. и 11 август 2020 г. Комисията препрати на останалите държави членки отправеното от Литва искане. С писмо от 12 август 2020 г. Комисията уведоми Литва, че разполага с цялата информация, която счита за необходима за разглеждане на искането.
                  
               
                     (6)
                  
                  
                     За данъчно задължените лица мярката за дерогация няма задължителен характер, които и занапред ще имат възможност да изберат да прилагат общия режим за ДДС в съответствие с член 290 от Директива 2006/112/ЕО.
                  
               
                     (7)
                  
                  
                     Съгласно предоставената от Литва информация мярката за дерогация ще има само незначително въздействие върху общия размер на нейните данъчни приходи, събирани на етапа на крайното потребление.
                  
               
                     (8)
                  
                  
                     Мярката за дерогация няма да окаже отрицателно въздействие върху собствените ресурси на Съюза, формирани от ДДС, тъй като Литва ще изчисли съответната компенсация съгласно член 6 от Регламент (ЕИО, Евратом) № 1553/89 на Съвета (4).
                  
               
                     (9)
                  
                  
                     Като се има предвид, че се очаква увеличеният праг да доведе до намаление на задълженията във връзка с ДДС, следователно и на разходите за спазване на изискванията за малките предприятия и на административната тежест за данъчните органи, и тъй като въздействието върху общите генерирани приходи от ДДС е незначително, на Литва следва да бъде разрешено да продължи да прилага мярката за дерогация.
                  
               
                     (10)
                  
                  
                     Разрешението за прилагане на мярката за дерогация следва да бъде ограничено във времето. Ограниченият срок на действие следва да бъде достатъчен, за да позволи да бъдат оценени ефективността и целесъобразността на увеличения праг. Освен това в съответствие с Директива (ЕС) 2020/285 държавите членки трябва да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от посочената директива и да започнат да прилагат посочените разпоредби от 1 януари 2025 г. Поради това е целесъобразно да се разреши на Литва да прилага мярката за дерогация за нов ограничен срок, до 31 декември 2024 г.
                  
               
                     (11)
                  
                  
                     Поради трудностите, причинени от пандемията от COVID-19, процесът на подновяване на мярката за дерогация отне повече време от очакваното и не беше финализиран до 31 декември 2020 г. Без прилагане с обратна сила на настоящото решение малките предприятия биха понесли икономически загуби. Поради това е целесъобразно настоящото решение да се прилага с обратна сила, считано от 1 януари 2021 г., за да се гарантира правната приемственост на мярката за дерогация,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 287 от Директива 2006/112/ЕО на Република Литва се разрешава да освобождава от данък върху добавената стойност данъчно задължените лица, чийто годишен оборот не надвишава 55 000 EUR.
         
         
            Член 2
            Настоящото решение поражда действие в деня на нотифицирането му.
            То се прилага от 1 януари 2021 г. до 31 декември 2024 г.
         
         
            Член 3
            Адресат на настоящото решение е Република Литва.
         
         
            Съставено в Брюксел на 22 януари 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение 2011/335/ЕС на Съвета от 30 май 2011 г. за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 150, 9.6.2011 г., стр. 6).
         
            (3)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).
         
            (4)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).